
Rafila și-a tras consilier personal un agent de turism. Apoi l-a 
căpușat în toate CA-urile din Sănătate 


Ministrul Sănătăţii, Alexandru Rafila, și-a tras un consilier personal cu 
specializarea de agent de turism, cel puţin din experienţa profesională pe care o 
are. Consilierul deţine și o agenţie de turism, prin intermediul căreia îi 
organizează conferințele lui Rafila. Mai mult, atât de expert a devenit în 
problemele Sănătăţii, încât agentul de turism a fost înfipt prin mai toate 
consiliile de administraţie ale instituţiilor subordonate ministerului, din care cel 
mai recent este cel de la Antibiotice Iași. 


Când îţi angajezi, ca ministru, un consilier personal, te aștepți ca respectivul să fie expert 
în domeniul respectiv. Alexandru Rafila, ministrul Sănătăţii, s-a gândit că cel mai folositor 
îi poate fi un consilier cu specializarea de agent de turism, care să mai deţină și o firmă 
de turism, că deh, posibilitățile sunt nelimitate. 


Rafila a simţit nevoia de a-și trage un agent de turism pe post de consilier la doar o lună 
după numirea sa în funcția de ministru, în noiembrie 2021. Fiindcă omul a prestat bine 
serviciile, Rafila l-a răsplătit generos, înfingându-l într-o droaie de consilii de 
administraţie, alea în care se iau deciziile vitale pentru instituţiile sau societățile 
respective. Mai întâi, consilierul Cătălin Lungu, a fost uns, în ianuarie 2022, în funcţia de 
membru în comisia pentru propunerea repartizării fondurilor M.S. privind cheltuielile de 
investiții unităţilor sanitare publice din rețeaua Ministerului Sănătăţii si spitalelor publice 
din rețeaua Autorităților Administratori Publice Locale, loc unde prestează și în prezent. 
Cum însă consilierul nu avea nicio tangenţă cu vreo specializare în domeniul sanitar sau al 
managementului, ca să-și justifice prezenţa în sfere decizionale de pe la minister, Rafila l- 
a trimis să facă repede un “curs de perfecționare în management spitalicesc”. 


Nu știm în ce s-a perfecționat, pentru că în afara unei diplome de licență în Drept și una 
de master în Dreptul Afacerilor, ambele la aceeași facultate particulară, consilierul 
ministrului mai avea niște cursuri și certificări în sistem rezervari Amadeus Basic, în 
transportul responsabil de pasageri și de responsabil cu protecţia sănătăţii, siguranței și a 
muncii, toate trei făcute și absolvite cu succes în 2007. 


Carieră fulminantă 


În CV-ul lui, Cătălin Lungu și-a trecut la competenţe logistica evenimentelor, oferire loc 
evenimente, serviciul cu clienţii, gestionare livrări și buget (asta cu siguranță l-a încântat 


pe Rafila), muncă în echipă, marketing pentru evenimente, ospitalitate corporativă, 
managementul proiectelor, negociere, managementul timpului și organizare călătorii și 
cazări. Omul este și manager artistic, pricepându-se la contractarea muzicienilor, 
orchestrei și a sălii de concert. 

PROFIL/DESCRIERE 


Sunt un organizator de evenimente eficient cu capacitatea dovedită de a lucra atât independent cât și 
in cadrul unei echipe. De-a lungul carierei profesionale am învățat să fac faţă tuturor provocărilor și 
responsabilităţilor, am acumulat experiență în multi-tasking dar și în respectarea termenelor limită. 
Îmi desfăşor foarte bine activitatea într-un mediu de lucru cu un ritm de creştere rapid, cu angajamentul 
de a oferi un nivel ridicat de servicii pentru clienţi și o experienţă excelenta pentru vizitatori 


În prezent, îmi doresc să îmi continui cariera si sa îmi pun in valoare experiența, intr-un rol care sa imi 
ofere oportunitatea de a-mi continua dezvoltarea atât pe plan personal cât şi pe cel profesional 


COMPETENŢE 


Marketing pentru evenimente 
Ospitalitate corporativă 
Managementul proiectelor 
Negociere 

Managementul timpului 
Organizare călătorii și cazări 


Logistica evenimentelor 
Oferire loc evenimente 
Serviciul cu clienţii 
Gestionare livrări 
Gestionare buget 


Muncă în echipă 


Adevărata specializare este însă ca agent de turism București, cu firma Ella Traveland, 
prin care a operat un număr variat de servicii turistice de călătorie ca: asigurări, rezervări 
pentru zbor, închiriere mașini, cazări și rezervări. Ulterior, s-a îndreptat acolo unde sunt 
banii, ocupându-se de organizarea coferințelor și congreselor de medicină și intrând, 
astfel, în lumea lui Rafila. Numit în funcția de consilier al lui Rafila, s-a ocupat apoi de 
organizările conferințelor . Surse din cadul Ministerului Sănătăţii spun că firma 
consilierului se ocupă și de conferința lui Alexandru Rafila, Rovaccin, și că în caietul de 
sarcini al marii conferinței OMS de la București specificaţiile s-ar mula pe aceeași firmă. 


Expertul experților 


Încântat de fructuoasa colaborare, Alexandru Rafila l-a numit pe consilierul său personal, 
Cătălin Lungu, în Consiliul de Administraţie al Spitalului Clinic de Urgenţă pentru Copii 
"Grigore Alexandrescu” București, unde este și în prezent, în Consiliul de Administraţie al 
Institutului Naţional de Recuperare, Medicină Fizică și Balneoclimatologie București în 
perioada mai 2023- august 2023, în Consiliul de Administraţie al Institutului de Boli 
Cardiovasculare “Prof Dr. George I.M Georgescu ” Iași, în perioada martie 2023-august 
2023 și în Consiliul de Administraţie al Institutului de Pneumoftiziologie "Marius Nasta ” 
București, în perioada iunie 2023-februarie 2024. Ultima avansare a acestuia a fost 
ocuparea unui loc tocmai în Consiliul de Administraţie la Antibiotice Iași, evident, pentru a 


gestiona bunul mers al companiei de stat, companie care face sponsorizări, direct sau 
indirect, către propria lui firmă de turism și evenimente. 


Gurile rele spun că sponsorizările cu ţintă ale Big Farma merg via Ella Traveland. 
Mai mult, sponsorii marii conferinţe Rovaccin, organizată de ministrul Alexandru 
Rafila și Adriana Pistol, secretar de stat în Ministerul Sănătăţii, cea care face 
achiziţii de vaccinuri, sunt chiar furnizorii de vaccinuri, conflictele de interese 
fiind flagrante. 

